**Sámoksen arkeologinen museo** (myös *Vathýn arkeologinen museo*; kreik. Αρχαιολογικό Μουσείο (Βαθέως) Σάμου, *Archaiologikó Mouseío (Vathéos) Sámou*) on arkeologinen museo Sámoksen kaupungissa Sámoksen saarella Kreikassa. Se esittelee saarelta löydettyä pääosin antiikin aikaista esineistöä.

Museo toimii kahdessa rakennuksessa Sámoksen kaupungin keskustassa lähellä Sámoksen kunnantaloa ja Pyhän Spyridonin kirkkoa. Vanhempi museorakennus, joka tunnetaan nimellä *Pascháleio Archeiofylakeío*, on valmistunut vuonna 1912. Sitä vastapäätä sijaitseva uudempi rakennus, jossa ovat nykyisin merkittävimmät veistoslöydöt, valmistui vuonna 1987. Sámoksella toimii myös Pythagóreion arkeologinen museo.

Kokoelmat
---------

Museon kokoelmiin kuuluu esineitä antiikin Samoksen kaupungin kaivauksilta ja erityisesti Heraionista, jonka vaiheiden kautta saaren historiaa pääosin esitellään. Löytöjä on myös muista paikoista eri puolelta saarta. Museoesineisiin lukeutuu muun muassa suuri määrä Heraioniin lahjoitettuja arkaaisen kauden veistoksia, sekä hauta- ja votiivireliefejä, pienoispatsaita, keramiikkaa, käyttöesineitä, aseita ja piirtokirjoituksia. Myöhäisimmät esineet ovat varhaiselta bysanttilaiselta kaudelta.

Merkittävimpiin esineisiin lukeutuvat muun muassa suurikokoinen Samoksen kuros eli 5,5 metriä korkea, Heraioniin johtaneelta pyhältä tieltä löydetty kuros-patsas noin ajalta 580–560 eaa.; Heraionista löydetty niin kutsuttu Geneleos-ryhmä, johon on alun perin kuulunut kuusi hahmoa, ajalta 560–540 eaa.; lakonialainen norsunluinen reliefi, joka esittää Perseusta ja Medusaa, 600-luvulta eaa.; naista esittävä marmoripatsas, joka on Kheramyeen votiivilahja Heralle, ajalta 570–560 eaa.; puinen alastonta naista esittävä figuriini noin 600–500-luvulta eaa.; ratsastajaa esittävä pronssiveistos ajalta 530–520 eaa.; hevosen pronssinen rintapanssari, jonka kuvitus esittää Heraklesta ja Kerberosta; sekä Chórasta löydetty alastonta nuorukaista esittävä reliefi 400-luvulta eaa.

* Museon vanha rakennus.Museon vanha rakennus.
* Samoksen kuros, n. 580–560 eaa.Samoksen kuros, n. 580–560 eaa.
* Toisen kuroksen jäänteet, 500-luku eaa.Toisen kuroksen jäänteet, 500-luku eaa.
* Geneleos-ryhmä, n. 560–540 eaa.Geneleos-ryhmä, n. 560–540 eaa.
* Arkaaisen kauden veistoksia.Arkaaisen kauden veistoksia.
* Hellenistisen ja roomalaisen kauden veistoksia.Hellenistisen ja roomalaisen kauden veistoksia.
* Hellenistisen ja roomalaisen kauden veistoksia.Hellenistisen ja roomalaisen kauden veistoksia.
* Keramiikkakokoelmaa.Keramiikkakokoelmaa.
* Votiiviesineiden kokoelmaa.Votiiviesineiden kokoelmaa.
* Votiiviesineiden kokoelmaa.Votiiviesineiden kokoelmaa.
* Krateeri, 600-luku eaa.Krateeri, 600-luku eaa.
* Omistuskirjoituksen osa puisesta votiivilahjasta, 500-luku eaa.Omistuskirjoituksen osa puisesta votiivilahjasta, 500-luku eaa.

Lähteet
-------

1. 1 2 3 4  Archaeological Museum of Vathi *Greek Travel Pages*. Viitattu 30.5.2016.
2. 1 2 3 4  Samos, Archaeological Museum *Greeka.com*. Viitattu 30.5.2016.
3. 1 2  Archaeological Museum of Vathy, Samos *Mesogeia.net*.  Arkistoitu 11.8.2016. Viitattu 30.5.2016.

Aiheesta muualla
----------------

* Kuvia tai muita tiedostoja aiheesta **Sámoksen arkeologinen museo** Wikimedia Commonsissa